Det aarhusianske natteliv er kommet ind i en stime med folk, der tørres godt og grundigt i pirattaxaer.

Sidst på natten i går gik det ud over en 21-årig kvinde fra Risskov. I modsætning til de fleste tidligere episoder, hvor det har handlet om at flå ofrene for penge, gik denne tur over i grov seksuel forulempelse, da hun steg ind i en personbil til tre muskuløse mænd af arabisk udseende, alle i 25 års alderen.

De kom kørende i en personbil - i øvrigt lige ved politigården - og tilbød at køre hende hjem for en halvtredser:

Befølt på intime steder

- De tilbød hende et lift til Risskov og optrådte yderst venlige og høflige og spurgte blandt andet interesserede til hendes studier. Hun anede åbenbart ingen fare og satte sig ind i bilen til dem, hvorefter de satte kursen den modsatte vej, til Viby, fortæller politikommissær Mogens Brøndum, Østjyllands Politi.

- Hun protesterede med det samme, men fik en forklaring om, at de lige skulle omkring en benzinstation. Hun blev yderligere mistænksom, da hun kunne se tanken var halvt fyldt.

- På tanken skulle hun tanke for 50eren. Selvom hun havde sådan en i hånden, forlangte de, at der skulle betales med dankort. Stemningen blev ond, da det lykkedes hende at skærme dankortkoden under købet. Derefter gik stemningen fra skidt til værre, og de begyndte at beføle hende på intime steder på kroppen under tøjet - uden at jeg vil gå i detaljer.

Skrid med dig

Kvinden blev desperat og ulykkelig, begyndte at græde og forlangte at komme ud af bilen øjeblikkeligt.

- På det tidspunkt var de tre mænd måske selv blevet lidt nervøse ved situationen, og de lod hende gå med ordene: Skrid med dig. Derefter fik hun heldigvis hyret en rigtig taxa, der kørte hende hjem, hvor hun kontaktede os, siger Mogens Brøndum.

Adskillige episoder i maj

Episoden er kun en enkelt i en hel række, hvor folk kommer i klemme med pirattaxachauffører i Aarhus. Dette var således den femte politiregistrerede hændelse alene i maj. Her er det lykkedes pirattaxafolket at stjæle et Rolex-ur, tusind kroner i kontanter og flere dankort, som efterfølgende er brugt til at hæve for mindst 47.000 kroner

Dertil kommer ikke mindst en sag i marts, hvor en ung mand blev franarret sit dankort, der blev lænset for 75.000 kroner - et af de hidtil største beløb, det er lykkedes lyssky chauffører at få ud af ofrene.

Mogens Brøndum erkender, at politiet ikke ligefrem ånder de skyldige i nakken.

- De seneste tilfælde er kendetegnet ved det samme signalement af gerningsmændene. Problemet er som regel, at ofrene om man så må sige har problemer med balancegangen og heller ikke er særlig skarpe på beskrivelsen.

- Det er det samme billede hver gang: Den ensomme, ofte unge, nattevandrer på vej hjem fra en fugtig tur i byen bliver kontakt af nogle venlige mennesker, der godt vil komme dem til undsætning med transporten og bare skal have en symbolsk betaling for ulejligheden og til benzinen. Og inden de får set sig om, er de snydt og bestjålet, siger Mogens Brøndum.

Opdaget tyverierne alt for sent

Det hører til sjældenheder, at politiet kan indlede en øjeblikkelig efterforskning, fordi ofrene ofte er så fulde, at de først meget sent, når de har sovet brandert ud, opdager at noget er galt.

- Der går ofte et helt døgn. Enten opdager de det selv, fordi de skal købe noget og ikke længere har et dankort, eller også opdager de det først, når banken ringer og fortæller, at der sker mærkelige ting på deres konti.

Der er heller ingen specielle områder for politiet at overvåge. Pirattaxaerne holder ikke til bestemte steder, men cirkler rundt i byen, hvor de slår til, når de ser en ensomt vandrenede person på vej hjem fra værtshus.

Gid man kunne sprøjte mod den slags

Både politiet og den autoriserede taxabranche har gennem et par måneder haft fokus på problemet og advarer dagligt mod fænomenet.

- Man kan godt undre sig over, at folk stadig hopper med på den galej. Den ene grimme historie efter den anden kommer til offentlighedens kendskab, og både politiet og taxiselskaberne er meget flittige med at advare mod piratvirksomheden. Alligevel bliver folk ved med at hoppe i.

- Det er ærligt talt temmelig uforståeligt, at folk tør løbe den risiko. Det ville være rart, hvis man kunne sprøjte mod den slags problemer, for jeg ved snart ikke, hvordan vi skal få gjort folk begribelige, at de skal lade være, siger Mogens Brøndum.